Komisijos reglamentas (EB) Nr. 1128/1999
1999 m. gegužės 28 d.
nustatantis ne daugiau kaip 80 kilogramų sveriančių veršelių, kurių kilmės šalis yra kai kurios trečiosios šalys, tarifų kvotos taikymo išsamias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 3066/95, nustatantį tam tikras nuolaidas Bendrijos tarifinių kvotų tam tikriems žemės ūkio produktams forma ir kaip autonominę pereinamojo laikotarpio priemonę numatantį tam tikrų žemės ūkio nuolaidų, numatytų Europos sutartyse, koregavimą siekiant atsižvelgti į Žemės ūkio susitarimą, sudarytą Urugvajaus raundo Daugiašalėse prekybos derybose [1], su paskutiniais pakeitimais, padarytais Reglamentu (EB) Nr. 2435/98 [2], ypač į jo 8 straipsnį,
atsižvelgdama į 1996 m. spalio 7 d. Tarybos reglamentą (EB) Nr. 1926/96, nustatantis tam tikras nuolaidas Bendrijos tarifinių kvotų tam tikriems žemės ūkio produktams forma ir kaip autonominę ir pereinamojo laikotarpio priemonę numatantis tam tikrų žemės ūkio nuolaidų, numatytų laisvosios prekybos ir su prekyba susijusių dalykų sutartyse su Estija, Latvija ir Lietuva, koregavimą, siekiant atsižvelgti į Žemės ūkio susitarimą, sudarytą Urugvajaus raundo daugiašalėse prekybos derybose [3], ypač į jo 5 straipsnį,
atsižvelgdama į 1998 m. gegužės 18 d. Tarybos sprendimą 98/677/EB dėl protokolo, keičiančio Europos sutarties, nustatančios ryšius tarp Europos Bendrijų bei jų valstybių narių ir Lietuvos Respublikos, prekybos aspektus, siekiant atsižvelgti į Austrijos Respublikos, Suomijos Respublikos ir Švedijos Karalystės įstojimą į Europos Sąjungą ir į derybų dėl žemės ūkio Urugvajaus raundo rezultatus, įskaitant esamų lengvatinių muitų priemonių patobulinimą [4], sudarymo, ypač į jo 2 straipsnį,
atsižvelgdama į 1998 m. gegužės 18 d. Tarybos sprendimą 1999/86/EB dėl protokolo, patikslinančio Europos sutarties, nustatančios ryšius tarp Europos Bendrijų bei jų valstybių narių ir Estijos Respublikos, prekybos aspektus, siekiant atsižvelgti į Austrijos Respublikos, Suomijos Respublikos ir Švedijos Karalystės įstojimą į Europos Sąjungą ir derybų dėl žemės ūkio Urugvajaus raundo rezultatus, įskaitant esamų lengvatinių muitų priemonių patobulinimą [5], sudarymo, ypač į jo 2 straipsnį,
(1) kadangi Reglamentai (EB) Nr. 3066/95 ir (EB) Nr. 1926/96 ir Sprendimai 98/677/EB ir 1999/86/EB numato metinę tarifų kvotą, lygią 178000 gyvų galvijų, sveriančių 80 kilogramų arba mažiau, kurių kilmės šalis yra Vengrija, Lenkija, Čekijos Respublika, Slovakija, Rumunija, Bulgarija, Estija, Latvija ir Lietuva ir kuriems taikoma 80 % mažesnės muito normos lengvata; kadangi būtina priimti išsamias daugiametes taikymo taisykles 12 mėnesių laikotarpiams, prasidedantiems liepos 1 d., toliau vadinamiems "importo metais"; kadangi, siekiant tai užtikrinti, turėtų būti taikomos metinės anksčiau šiai kvotai numatytos priemonės;
(2) kadangi patirtis rodo, kad dėl importo apribojimų gali būti pateiktos spekuliatyvinės importo paraiškos; kadangi, siekiant užtikrinti, kad planuotos priemonės veiktų tinkamai, didžioji turimos kvotos dalis turėtų būti skirta "tradiciniams" gyvų galvijų importuotojams; kadangi kai kuriais atvejais yra pavojus, kad įgaliotų nacionalinių institucijų administravimo klaidos gali apriboti galimybę prekybininkams pasinaudoti šia kvotos dalimi; kadangi turėtų būti priimta nuostata dėl bet kokios padarytos žalos atitaisymo;
(3) kadangi, siekiant nesuvaržyti šio sektoriaus prekybinių santykių, prekybininkams, galintiems įrodyti, kad jie tikrai užsiima prekyba galvijais su trečiosiomis šalimis susijusia veikla, turėtų būti skirta antra kvota; kadangi, atsižvelgiant į tai ir siekiant užtikrinti efektyvų valdymą, turėtų būti reikalaujama, kad tokie prekybininkai per 12 mėnesių prieš nagrinėjamuosius importo metus būtų eksportavę ir (arba) importavę ne mažiau kaip 100 galvijų; kadangi įprastą krovinį iš esmės sudaro 100 galvijų partija; kadangi patirtis rodo, kad turi būti pirkta arba parduota ne mažiau kaip viena partija, kad sandorių sudarymą būtų galima laikyti tikru ir įgyvendinamu;
(4) kadangi, norint patikrinti visus šiuos kriterijus, visos to paties prekybininko paraiškos turi būti pateiktos valstybėje narėje, kurioje prekybininkas yra registruotas PVM mokėtoju;
(5) kadangi, siekiant išvengti spekuliacijos, galimybė pasinaudoti kvota neturi būti suteikta tiems "tradiciniams" prekybininkams, kurie nebeužsiėmė veikla galvijienos sektoriuje prieš tai ėjusiais atitinkamais importo metais nuo birželio 1 d.;
(6) kadangi turėtų būti nustatyta, kad importo teisės turi būti suteikiamos praėjus svarstymo laikotarpiui ir, jei būtina, pritaikius nustatytą koeficientą, sumažinant kvotą;
(7) kadangi, siekiant užtikrinti tvarką importuojant, licencijų išdavimas turėtų būti išskirstytas per visą importo metų laikotarpį;
(8) kadangi priemonės turėtų būti valdomos importo licencijomis; kadangi, norint tai pasiekti, turėtų būti nustatytos paraiškų pateikimo informacijos taisyklės, o paraiškose bei licencijose būtų reikalaujama jas nurodyti, ir, jei būtina, papildyti atitinkamomis nuostatomis 1988 m. lapkričio 16 d. Komisijos reglamentą (EEB) Nr. 3719/88, nustatantį bendras išsamias importo ir eksporto licencijų bei išankstinio nustatymo sertifikatų sistemos taikymo žemės ūkio produktams taisykles [6], su paskutiniais pakeitimais, padarytais Reglamentu (EB) Nr. 168/1999 [7], ir 1995 m. birželio 26 d. Komisijos reglamentą (EB) Nr. 1445/95 dėl importo ir eksporto licencijų taikymo taisyklių jautienos ir veršienos sektoriuje, panaikinantį Reglamentą (EEB) Nr. 2377/80 [8], su paskutiniais pakeitimais, padarytais Reglamentu (EB) Nr. 2648/98 [9];
(9) kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Į Bendriją importuojant gyvus galvijus, klasifikuojamus KN kodų 01029005, 01029021, 01029029, 01029041 ir 01029049 subpozicijose ir nurodytus Tarybos reglamento (EEB) Nr. 805/68 [10] 1 straipsnio 1 dalies a punkte, kai kilmės šalys atitinka išvardytas I priede, išskyrus importą, kuriam taikomos tarifų kvotos, lygios 169000 jaunų nupenėti skirtų galvijų patinų ir 153000 80-300 kilogramų sveriančių gyvų galvijų, taikomos šiame reglamente nustatytos valdymo priemonės.
2 straipsnis
1. Vadovaujantis šiuo reglamentu, daugiametės importo licencijos gali būti išduodamos laikotarpiams nuo liepos 1 d. iki kitų metų birželio 30 d. (toliau vadinamiems "importo metais"), o atskirais importo metais licencijos išduodamos tik 178000 KN kodo 01029005 subpozicijoje klasifikuojamų galvijų, kurių kilmės šalys yra išvardytos I priede.
Kvotos serijos numeris yra 09.4598.
2. Šiems galvijams taikomas ad valorem muitas, ir bendrajame muitų tarife (BMT) nustatyti specialieji muitai sumažinami 80 %.
3. Šio straipsnio 1 punkte nurodytas metinis kiekis dalijamas į dvi dalis:
a) pirmoji dalis, lygi 70 %, t. y. 124600 galvijų, paskirstoma importuotojams, galintiems įrodyti, kad jie per 36 mėnesius iki aptariamųjų importo metų importavo galvijus, kuriems taikoma serijos numerį 09.4598 turinti kvota.
Tačiau valstybės narės kaip atskaitos kiekiu gali vadovautis tuo, kuris buvo numatytas pagal ankstesnių importo metų importavimo teises, bet kuris nebuvo paskirtas dėl kompetentingos nacionalinės institucijos administravimo klaidos;
b) antroji dalis, lygi 30 %, t. y. 53400 galvijų, paskirstoma importuotojams, galintiems įrodyti, kad per 12 mėnesių prieš aptariamuosius importo metus importavo ir (arba) eksportavo ne mažiau kaip 100 gyvų galvijų, klasifikuojamų kodą 010290 pozicijoje, išskyrus a punkte nurodytus galvijus.
Prekybininkai turi būti registruoti kaip PVM mokėtojai valstybėje narėje.
4. 124600 galvijų paskirstomi remiantis paraiškomis dėl teisių importuoti reikalavimus atitinkantiems importuotojams proporcingai jų importuojamų galvijų skaičiui taip, kaip nurodoma 3 dalies a punkto pirmoje pastraipoje, per laikotarpį, numatytą tame punkte ir įrodytą vadovaujantis 6 dalimi.
5. 53400 galvijų paskirstomi reikalavimus atitinkantiems importuotojams proporcingai kiekiui, dėl kurio pateikiama paraiška, taip, kaip numatyta 3 dalies b punkte ir įrodyta vadovaujantis 6 dalimi.
6. Importą ir eksportą įrodyti galima tik pateikus muitinės dokumentą dėl prekių išleidimo į laisvą apyvartą arba tinkamai muitinės užantspauduotą eksporto dokumentą.
Valstybės narės gali priimti tinkamai išduodančiosios institucijos patvirtintas paminėtųjų dokumentų kopijas, jei pareiškėjai gali pateikti kompetentingai institucijai pakankamus įrodymus, kad dokumentų originalų jie gauti negalėjo.
3 straipsnis
1. Prekybininkai, kurie prieš nagrinėjamuosius importo metus ėjusių metų birželio 1 d. nebeužsiėmė jokia veikla jautienos ir veršienos sektoriuje, neturi teisės į 2 straipsnio 3 dalies a punkto pirmojoje pastraipoje numatytą kvotą.
2. Įmonės, įsteigtos sujungus keletą įmonių, iš kurių kiekviena turėjo 2 straipsnio 4 dalyje numatytas teises, turi tokias pačias teises, kaip ir įmonės, kurių pagrindu jos buvo įsteigtos.
4 straipsnis
1. Paraiškos dėl teisių importuoti gali būti pateiktos tik toje valstybėje narėje, kurioje paraiškos pateikėjas yra registruotas kaip PVM mokėtojas.
2. Taikant 2 straipsnio 3 dalies a punkto pirmąją pastraipą, prekybininkai paraiškas dėl teisių importuoti kompetentingoms institucijoms, pridėję 2 straipsnio 6 dalyje nurodytus įrodymus, pateikia ne vėliau kaip iki ankstesnių metų negu nagrinėjamieji importo metai birželio 8 d.
Patikrinusios pateiktus dokumentus, valstybės narės ne vėliau kaip per dešimt darbo dienų nuo paraiškų pateikimo termino pabaigos siunčia Komisijai kvotos skyrimo sąlygas atitinkančių prekybininkų sąrašą, nurodžiusios jų pavadinimus ir adresus bei per 2 straipsnio 3 dalies a punkto pirmojoje pastraipoje nurodytą laikotarpį importuotų galvijų skaičių.
3. Taikant 2 straipsnio 3 dalies b punktą, prekybininkai paraiškas dėl teisių importuoti, pridėję 2 straipsnio 6 dalyje nurodytus įrodymus, pateikia iki ankstesnių metų negu nagrinėjamieji importo metai birželio 8 d.
Vienas pareiškėjas gali pateikti tik vieną paraišką. Jei tas pats pareiškėjas pateikia daugiau negu vieną paraišką, negalioja nė viena šio asmens paraiška. Paraiškose negali būti prašoma didesnio negu turimas kiekio.
Patikrinusios pateiktus dokumentus, valstybės narės ne vėliau kaip per dešimt dienų nuo paraiškų pateikimo termino pabaigos siunčia Komisijai pareiškėjų sąrašą ir prašomus kiekius.
4. Visi pranešimai, įskaitant pranešimus apie tai, kad nebuvo gauta paraiškų, parengti užpildžius šio reglamento II ir III prieduose nustatytas formas, siunčiami faksu.
5 straipsnis
1. Komisija priima sprendimą dėl to, koks paraiškose prašomas kiekis gali būti skirtas.
2. Nagrinėdama paraiškas, kurioms taikomas 4 straipsnio 3 dalis ir kuriose prašomas kiekis yra didesnis už turimą kiekį, Komisija nustatyta procentine dalimi sumažina prašomą kiekį.
Jei, kiekį sumažinus taip, kaip nurodyta pirmojoje šios dalies pastraipoje, vienai paraiškai tenka mažiau negu 100 galvijų, kvotas 100 galvijų partijomis skiria valstybės narės burtų keliu. Jei likęs kiekis yra mažesnis negu 100 galvijų, jis vis tiek laikomas viena partija.
6 straipsnis
1. Norint importuoti pagal 5 straipsnį paskirtą kiekį, turi būti pateikta viena arba kelios importo licencijos.
2. Licencijos paraiškos gali būti pateiktos tik toje valstybėje narėje, kurioje buvo pateikta paraiška dėl teisių importuoti.
3. Vadovaujantis 5 straipsnio 1 dalimi, Komisijai pranešus apie paskirstymą, o prekybininkams pareikalavus, iki importo metų gruodžio 31 d. išduodamos licencijos dėl ne daugiau kaip 50 % paskirstytų teisių importuoti. Likusio tų pačių importo metų kiekio importo licencijos išduodamos nuo sausio 1 d.
Galvijų, kuriuos importuoti išduodama licencija, skaičius nurodomas vienetais. Jei būtina, tam tikrais atvejais jų skaičius gali būti suapvalintas iki didesnio arba mažesnio skaičiaus.
4. Licencijos paraiškoje ir licencijose nurodoma ši informacija:
a) 8 langelyje - nurodomos I priede išvardytos šalys; licencijose nurodomas įsipareigojimas importuoti iš vienos arba kelių nurodytų šalių;
b) 16 langelyje - KN subpozicija 01029005;
c) 20 langelyje - serijos numeris 09.4598 ir ne mažiau kaip vienas iš žemiau išvardintų:
- Reglamento (CE) No. 1128/1999
- Forordning (EF) Nr. 1128/1999
- Verordnung (EG) Nr. 1128/1999
- Κανονισμός (EK) αριθ. 1128/1999
- Regulation (EC) No 1128/1999
- Règlement (CE) no 1128/1999
- Regolamento (CE) n. 1128/1999
- Verordening (EG) Nr. 1128/1999
- Regulamento (CE) n.o 1128/1999
- Asetus (EY) n:o 1128/1999
- Förordning (EG) nr. 1128/1999.
5. Vadovaujantis šiuo reglamentu išduotos importo licencijos galioja 90 dienų nuo jų išdavimo datos taip, kaip nustatyta Reglamento (EEB) Nr. 3719/88 21 straipsnio 1 dalyje. Tačiau išduodamos gali būti tik licencijos, kurios įsigalioja nuo importo metų liepos 1 d., o baigia galioti ne vėliau kaip birželio 30 d.
6. Išduotos licencijos galioja visoje Bendrijoje.
7. Reglamento (EEB) Nr. 3719/88 8 straipsnio 4 dalis netaikoma.
7 straipsnis
Pateikus EUR.1 judėjimo sertifikatą, išduotą šalies eksportuotojos, vadovaujantis prie Europos sutarčių su centrinės Europos asocijuotosiomis šalimis pridėtu 4 protokolu, prie Europos sutarčių su Baltijos šalimis pridėtu 3 protokolu arba, vadovaujantis šiais protokolais, eksportuotojo surašyta deklaracija, importuojamiems galvijams taikomi 1 straipsnyje nurodyti muitai.
8 straipsnis
Reglamentai (EEB) Nr. 3719/88 ir (EB) Nr. 1445/95 taikomi vadovaujantis šio reglamento nuostatomis.
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 28 d.